L 152/14
ET
Euroopa Liidu Teataja
13.6.2023
(7)
Koordineerimisrühma sekretariaat palus 6. juunil 2020 teistel asjaomastel liikmesriikidel ja loaomanikul esitada esildise kohta kirjalikke märkusi.
Loaomanik esitas kirjalikud märkused 30. juunil 2020, 6. juulil 2020 ja 23. juulil 2020.
Koordineerimisrühm arutas esildist 6. ja 23. juulil 2020 loaomaniku osavõtul.
(8)
Kuna koordineerimisrühm ei jõudnud kokkuleppele, edastas Prantsusmaa kui referentliikmesriik loa muutmise küsimuses vastavalt määruse (EL) nr 528/2012 artikli 48 lõike 1 esimesele lõigule 21. oktoobril 2020 komisjonile lahendamata vastuväited vastavalt kõnealuse määruse artikli 36 lõikele 1 ning esitas komisjonile üksikasjaliku ülevaate küsimusest, milles liikmesriigid ei suutnud kokkuleppele jõuda, ja oma mittenõustumise põhjused.
Kõnealune ülevaade edastati asjaomastele liikmesriikidele ja loaomanikule.
(9)
2021. aasta mais taotles Soome ohutus- ja kemikaaliamet Soome toiduametilt ja Soome veterinaaride ühenduselt arvamust alfakloraloosi sisaldavate biotsiidide mõju kohta lemmikloomadele ja vajaduse kohta piirata selliste toodete kasutamist.
Selles arvamuses, mida Soome jagas komisjoniga, märgiti, et alfakloraloosi sisaldavad biotsiidid põhjustavad märkimisväärset kahju ja kannatusi nii lemmikloomadele kui ka elusloodusele ning et Soome ohutusja kemikaaliametile ning Soome toiduametile teatatud lemmikloomamürgistuste arv on märkimisväärne.
(10)
Lisaks sai Rootsi kemikaaliamet Rootsi Uppsala ülikooli loomakliinikult täiendavat teavet vereproovide analüüside kujul, millega kinnitati alfakloraloosi esinemist mürgitatud loomade veres.
(11)
Määruse (EL) nr 528/2012 artikli 19 lõike 1 punkti b alapunkti iii kohaselt on loa andmise tingimuseks, et biotsiid ei avalda otseselt ega oma jääkide kaudu kohest või hilisemat vastuvõetamatut mõju inimeste, sealhulgas haavatavate elanikkonnarühmade, või loomade tervisele vahetult või joogivee, toidu, sööda, õhu või muu kaudse mõju kaudu.
(12)
Määruse (EL) nr 528/2012 artikli 19 lõike 5 esimeses lõigus on sätestatud, et biotsiidile võib anda loa, kui lõike 1 punkti b alapunktis iii sätestatud tingimused ei ole täielikult täidetud, kui vastasel juhul avaldaks biotsiidile loa mitteandmine ühiskonnale ebaproportsionaalset negatiivset mõju võrreldes ohuga inimeste ja loomade tervisele või keskkonnale, mis tuleneb biotsiidi kasutamisest loas sätestatud tingimustel.
Lisaks on artikli 19 lõike 5 teises lõigus täpsustatud, et selle sätte kohaselt loa saanud biotsiidi kasutamise suhtes kohaldatakse asjakohaseid riskivähendamis­ meetmeid tagamaks, et selle biotsiidi kokkupuude inimeste ja keskkonnaga oleks viidud miinimumini.
Kõnealuse lõike kohaselt loa saanud biotsiidi kasutamine peab piirduma liikmesriikidega, kus on täidetud artikli 19 lõike 5 esimeses lõigus sätestatud tingimused.
(13)
Komisjon on hoolikalt läbi vaadanud liikmesriikide ja biotsiidi loaomaniku esitatud teabe, sealhulgas asjaolu, et alfakloraloosi sisaldavate toodete kaudu toimunud loomade mürgistuse juhtumitest on teatatud ka teistes liikmesriikides ja Norras.
Komisjon võtab arvesse ka Soome toiduameti ja Soome veterinaaride ühenduse arvamust ning Uppsala Ülikooli loomakliiniku ja Rootsi veterinaaride ühenduse aruandeid, millest nähtub selgelt, et biotsiid avaldab vastuvõetamatut toimet loomade tervisele, ning milles kinnitatakse mürgistatud loomadel tehtud analüüside abil, et kasside puhul on esinenud märkimisväärne arv alfakloraloosi teisese mürgistuse juhtumeid, samuti kogu esitatud teavet ja arutelusid seoses erimeelsustega muude alfakloraloosi sisaldavate biotsiidide osas, mis edastati komisjonile vastavalt määruse (EL) nr 528/2012 artikli 36 lõikele 1.
(14)
Komisjon tunnistab, et teatatud teisese mürgistuse juhtumeid on tehniliselt ja teaduslikult võimatu seostada konkreetse biotsiidiga, kuna ei ole võimalik kindlaks teha, millist konkreetset toodet oli söönud hiir, kelle kass ära sõi.
On võimalik tuvastada ainult toimeaine alfakloraloosi esinemist loomade koes ja mõnikord ka surnud näriliste rümpades mürgistatud kasside maos.
Siiski on selge, et need mürgistusjuhtumid olid seotud alfakloraloosi sisaldavate biotsiididega, sealhulgas kõnealuse biotsiidiga.